text: Musicalakademiet skal vise vejen
  14 september 2010 kl. 11.13
  Det er med stolthed, at Det Danske Musicalakademi i Fredericia nu kan kalde sig "nationalt opdrag".
  I går kunne TV SYD fortælle, at flere kulturinstitutioner i Sydjylland har fået støtte af Kulturministeriet. 
  Et af de steder, som får del i støtten, er Det Danske Musicalakademi i Fredericia.
  Det er ikke det eneste, de kan være glade for ved akademiet.
  Nu har akademiet fået titlen "nationalt opdrag".
  
  Musicaludvikling på højt plan
  Det er helt præcist akademiets udviklingsprojekt UTERUS, som har fået titlen. At være et "nationalt opdrag" indebærer, at man får støtte fra Kulturpuljen til at videreudvikle sig og formidle sine kompetencer videre til resten af landet.
   
  Nye midler og nye muligheder er noget, man priser sig lykkelig over hos Det Danske Musicalakademi:
   
  - Jeg er helt vildt glad og stolt over at UTERUS er blevet udpeget af Kulturministeriet til at være nationalt opdrag. Vi glæder os meget til at de erfaringer vi gør os kan komme en masse andre til gode. Både i form af erfaringer med nye arbejdsprocesser med udviklingen af musical i Danmark, men forhåbentlig også med endnu bedre forestillinger i fremtidens danske og internationale musikteaterlandskab, siger centerleder Søren Møller.
  